ગયા મહિને દક્ષિણ કોરિયામાં વિન્ટર ઓલિમ્પિક્સ યોજાઈ હતી. તેમાં ઉત્તર કોરિયાના ખેલાડીઓ પણ ભાગ લેવા આવ્યાં હતાં. બંને દેશો વચ્ચે લાંબા સમયથી ખટરાગ અને છેલ્લે અમેરિકા દક્ષિણ કોરિયાની ભૂમિનો ઉપયોગ કરીને ઉત્તર કોરિયા પર હુમલો કરે તેવી સ્થિતિમાં સંબંધો વણસ્યા જ હતાં. ઉત્તર કોરિયામાં સરમુખ્યતારીની ત્રીજી પેઢી આવી છે. પ્રથમ પેઢીએ દેશને મુક્ત કરાવવાની લડતની આગેવાની લીધી હતી, પણ ત્રીજી પેઢીએ કશું ઉકાળ્યું નથી. ત્રીજી પેઢીના ભેજાંગેપ શાસક કિમ જોંગ ઉને પરીક્ષણ માટે મિસાઇલો એવી રીતે છોડી કે જાપાની શહેરોની ઉપરથી ભય પ્રસરાવતી પસાર થાય. આ સ્થિતિમાં હાલમાં અચાનક પરિવર્તન દેખાયું છે. દક્ષિણ કોરિયાના પ્રતિનિધિ અને ઉન વચ્ચે ગયા અઠવાડિયે મુલાકાત યોજાઈ, તે પણ સત્તાવાર નિવેદન પ્રમાણે ‘ખુલ્લા દિલે’; તેથી રાજદ્વારી વર્તુળો વિચારમાં પડી ગયા છે. ઉત્તર કોરિયાએ અણુક્ષમતા હાંસલ કરેલી છે અને છેલ્લે ઉપરાઉપરી પરીક્ષણો કર્યા, જેમાં હાઇડ્રોજન બોમ્બનું સફળ પરીક્ષણ પણ સામેલ હોવાની શંકા છે. આંતરખંડિય મિસાઇલોનું પણ પરીક્ષણ કર્યું છે, તેથી અહીંથી સીધા અમેરિકાના પશ્ચિમ કિનારા શહેરને અણુબોમ્બથી લદાયેલી મિસાઇલથી ઊડાવી દેશું તેવી ધમકીને ગંભીરતાથી લેવી પડી હતી. સામા પક્ષે અમેરિકાના પ્રમુખ ડોનાલ્ડ ટ્રમ્પનું વ્યક્તિત્ત્વ પણ કંઈ ભરોસાપાત્ર ઘણાને લાગતું નથી. અમારી પાસે તમારા કરતાં મોટું રમકડું છે એવું તેમણે કહ્યું એટલે વિશ્લેષકોએ કહ્યું કે આવી વ્યક્તિ અણુશસ્ત્રો સાથે ‘રમત રમે’ તો દુનિયાના રામ રમી જાય! અમે અણુક્ષમતા મામલે અને અણુનિયંત્રણ માટે ચર્ચા કરવા તૈયાર છીએ એવું નિવેદન આ મુલાકાત પછી ઉત્તર કોરિયામાંથી આવ્યું છે. દક્ષિણ કોરિયા સાથે સારા સંબંધો કેળવવાની રાબેતા મુજબની વાત ઉપરાંત અણુ મુદ્દે અમેરિકા સાથે ચર્ચાની તૈયારી છે એવી વાત કિમ જોંગ ઉને કરી તેની નોંધ લેવી પડે.